Universitatea Johannes Gutenberg-Mainz Seminarul de romanistică Lectoratul de limbă și cultură românească al Institutului Limbii Române din București
2019-01-24
Lectoratul de limbă și cultură românească al Institutului Limbii Române (ILR) din București care funcționează în cadrul Seminarului de romanistică de la Universitatea Johannes Gutenberg din Mainz, Republica Federală Germania, a sărbătorit Ziua Națională a Culturii românești (15 ianuarie). Pe data de 24 ianuarie 2019 a fost organizată o Seară culturală românească, care i-a avut ca invitați pe domnii Dr. Wolf Lustig și Prof. Dr. Hans-Christian Maner, fondatori, alături de ILR, ai lectoratului românesc de la Mainz. (citeste mai departe)

Prezentare eveniment 6 februarie 2019 Universitatea Aix-Marseille, Franța
2019-02-06
Pe data de 6 februarie 2019 Lectoratul de limba română de la Universitatea Aix-Marseille, Franța, a organizat o conferință cu tema „București, Micul Paris în perioada Belle Époque: un oraș european în plină dezvoltare”, susținută de Profesor Universitar Doctor Mariana Neț, Cercetător Principal la Institutul de Lingvistică „Iorgu Iordan – Alexandru Rosetti” din cadrul Academiei Române.
La conferință au participat studenți, masteranzi, profesori, auditori liberi, un reprezentant al Consulatului României la Marsilia și simpatizanți ai asociației Amitié franco-roumaine.
Tema prezentării a fost aleasă de invitată împreună cu lectorița de română, Roxana-Magdalena Bârlea, în funcție de programul pregătit de Lectorat în cadrul Centenarului și al Sezonului Franța-România. Alegerea temei a fost motivată, de asemenea, și de programa cursului de „Cultură română”, destinat studenților din anul I de la secțiunea LEA Engleză-Română. Astfel, din curs studenții au înțeles contextul istoric și cultural, iar conferința l-a completat cu exemple concrete, imagini de arhivă din cărți poștale și ghiduri turistice din perioada menționată și, mai ales, fragmente video, obținute de invitată de la Arhivele Naționale de Film. Toate acestea au fost comentate și interpretate într-o manieră originală de către conferențiară. Prezentarea a pus accent pe similitudinile între București și alte capitale europene (și nu numai) la vremea respectivă: modernizare, viață culturală, petrecerea timpului liber și, evident, pe influența franceză în diverse domenii ale vieții Bucureștiului, cu trimiteri și la alte orașe românești. O perspectivă extrem de interesantă de abordare a subiectului a fost modul în care orașul se auto-reprezenta, mai ales prin statuile epocii. Doamna Neț a vorbit și despre rezultatele cercetării sale timp de mai mulți ani privind descrierile Bucureștiului în ghiduri de călătorie publicate de străini în acea perioadă.
Întrebările din public au vizat numeroase aspecte, în special prezența străinilor în viața cotidiană a Bucureștiului în perioada Belle Époque, în numeroase domenii, precum arhitectura, comerțul, băncile etc.
Roxana Magdalena Bârlea
Lector de limba română la Universitatea Aix-Marseille, Republica Franceză

ATELIERELE ZARAFIR – 1 MARTIE LA UNIVERSITATEA „ADAM MICKIEWICZ”, POZNAŃ, POLONIA
2019-03-01
Martie 2019 a fost sărbătorit la Universitatea „Adam Mickiewicz” din Poznań, Polonia, în modul deja tradițional de a confecționa mărțișoare în cadrul atelierelor anuale Zarafir și alături de studenții, profesorii și prietenii Filologiei Române din cadrul universității poznaniene (deschide aici)

Activitate culturală: Mărțișor, 1 martie 2019 - Universitatea Aix-Marseille, Franța
2019-03-01
Pe 1 martie 2019 a avut loc la Aix-Marseille Université, Franța, o activitate culturală devenită deja o tradiție aici: Mărțișorul.
Față de edițiile precedente, evenimentul s-a bucurat de câteva noutăți. Printre organizatori, în afară de R. Bârlea, lector de română, inițiatoarea proiectului, și M. Dimitrova, lector de bulgară, au fost invitați și doi colegi de la Departamentul de Greacă Moderna: A. Kalivi și P. Diatentos. Acești noi parteneri ne-au permis o extindere a sferei discuțiilor între cele trei țări din Europa Centrală și de Sud.
O altă noutate a fost asocierea Centrului de Formare și Autoformare în Limbi străine, din cadrul Facultății de Arte, Litere, Limbi Străine și Științe umane. Avantajul acestei asocieri este că Centrul beneficiază de un public foarte larg: studenți francezi și străini la diverse discipline, cadre didactice de la diferite facultăți etc. CFAL a oferit evenimentului, așadar, o mai bună vizibilitate și un cadru convivial, sediul acestuia fiind nou și adaptat acestei forme de învățare, informală și nonformală.
Activitatea s-a desfășurat în trei timpi. Mai întâi, reprezentanții fiecărei țări au făcut câte o prezentarea a mărțișorului în cultura lor. Prezentările, însoțite de materiale video și de fotografii, s-au încheiat cu discutarea asemănărilor și deosebirilor dintre obiceiurile de 1 martie în cele trei țări. A doua etapă a fost un atelier de confecționare de mărțișoare. În sfârșit, în ultima etapă, studenții au admirat expoziția de mărțișoare și au putut discuta cu profesorii-organizatori și între ei despre această sărbătoare: semnificația ei, importanța includerii ei, în 2017, în Patrimoniul Cultural UNESCO, alte obiceiuri legate de ciclicitatea vieții etc. Studenții de la LMA Engleză-Română au primit, în plus, și sarcina de a concepe o schiță de proiect de promovare a acestei sărbători, din perspectiva managementului cultural.
Am constatat cu plăcere că participanții care asistaseră la edițiile precedente așteptau evenimentul și se pregătiseră pentru acesta. De exemplu, două dintre studente ne-au făcut surpriza de a confecționa câteva mărțișoare, după modelul prezentat anul trecut. Iar participanții care asistau pentru prima data la acest eveniment au fost foarte încântați și ne-au promis să revină și anul viitor.
Roxana Magdalena Bârlea
Lector de limba română la Universitatea Aix-Marseille, Republica Franceză

Activitate culturală: Seară de cinema românesc, 7 martie 2019 - Universitatea Aix-Marseille, Franța
2019-03-07
O nouă seară de cinema românesc a fost organizată pe 7 martie 2019 la Facultatea de Centrului de Formare și Autoformare în Limbi străine, din cadrul Facultății de Arte, Litere, Limbi Străine și Științe umane, Aix-Marseille Université, Franța.
Filmul proiectat de această dată a fost Bacalaureat, realizat de Cristian Mungiu, foarte cunoscut publicului din Franța. Menționăm că proiecția s-a făcut în scop educativ și cultural, iar intrarea a fost liberă.
Partea cea mai importantă a serii au fost discuțiile cu publicul – studenți, cadre didactice, auditori liberi și membri ai asociațiilor franco-române din regiune – plecând de la subiectul filmului. Unul dintre aspectele interesante subliniate de francezi a fost universalitatea temei acestuia, publicul estimând că povestea ar fi putut foarte bine să aibă loc în Franța sau în alte țări. S-a discutat, de asemenea, subiectul migrației în acest moment, mai ales din perspectiva mobilității studențești. O altă discuție interesantă a fost legată de importanța studiilor superioare în România și în Franța; studenții francezi au corelat anumite scene din acest film cu alte aspecte deja studiate la cursul de „Cultură și civilizație română” și au făcut observația că în România pare să existe o anumită presiune a familiei și a societății, în general, pentru ca tinerii să urmeze o facultate. Dat fiind că în public erau reprezentanți a trei generații, dezbaterea s-a îndepărtat de film, dar a ajuns într-un punct în care am asistat la puncte de vedere foarte pertinente referitoare la conotația culturală a opțiunilor pe care un proaspăt absolvent de bacalaureat le are în prezent, în România și în Franța.
Roxana Magdalena Bârlea
Lector de limba română la Universitatea Aix-Marseille, Republica Franceză

Descoperiți cultura română prin intermediul gastronomiei Universitatea din Aix-Marseille, Franța 3 aprilie 2019
2019-04-03
Pe data de 3 aprilie, Lectoratul de limba română de la Aix-en-Provence a organizat un atelier interactiv pe tema gastronomiei românești. Acesta a durat trei ore și a constat în prezentări, făcute de Roxana Bârlea, lector de limba română, și un joc-concurs, în cadrul căruia studenții au avut de parcurs mai multe etape, unele în binom, altele, individual, pentru a acumula cât mai multe puncte. Aceștia au căutat diverse indicii, disponibile în scurte materiale video proiectate pe parcursul evenimentului și în documente scrise disponibile (broșuri, meniuri de restaurant etc.) și, mai ales, au interacționat cu doi vorbitori nativi de limba română și cu 5 reprezentanți ai Asociației Amitié franco-roumaine care cunosc (destul de) bine țara noastră. Evident, participanții au avut ocazia și să deguste diverse specialități românești.
Astfel, participanții au învățat sau au pus în practică expresii și cuvinte în română, au aflat povestea unor specialități culinare, legătura dintre acestea și anumite momente din României, au asociat sărbători tradiționale românești cu feluri de mâncare servite cu aceste ocazii, și-au exersat competențele de interacțiune orală în limba română, au identificat diverse confluențe franco-române din domeniul culinar și au făcut diverse conexiuni cu gastronomia din Balcani.
Au fost acordate 3 premii și 4 mențiuni, constând în suveniruri reprezentative pentru România.
La eveniment au participat și reprezentanți ai conducerii facultății și ai Departamentului, precum și profesori și studenți de la alte filiere, două dintre obiectivele generale ale acțiunii fiind sporirea vizibilității Lectoratului și recrutarea de noi studenți la secția de română pentru anul academic următor.
Cheltuielile au fost suportate de Facultate (dosar depus de R. Bârlea în cadrul unui apel la proiecte de „inovare pedagogică”), de asociația menționată și de lectoriță. Studenții au apreciat în mod deosebit acest mod de învățare activă și și-au manifestat interesul de a participa și la alte evenimente similare pe viitor.
Roxana-Magdalena Bârlea,
lector de limba română la Universitatea Aix-Marseille, Republica Franceză

CIVIS – un nou proiect de universitate europeană, coordonat de Universitatea din Aix-Marseille, Franța
2019-04-12
Pe data de 12 aprilie 2019, lectorița de limba română de la Universitatea Aix-Marseille a participat la o ședință de lucru organizată în cadrul proiectului CIVIS, la care a fost invitată o delegație română, formată din reprezentanți ai Universității din București – Domnul M. Dumitru, Rector, Domnul S. Costreie, Prorector Relații Internaționale, Doamna F. Telehoi, Șef Cabinet, Doamna A. Constantinescu, Șef Birou Cancelarie – și Doamna I. Buje, Consul General al României la Marsilia. La ședință au fost prezenți reprezentanți ai universității-gazdă, doctoranzi în co-tutela la ambele instituții, profesori francezi care au colaborat cu Universitatea din București (misiuni temporare de predare, proiecte de cercetare etc.), membri ai comunității academice. S-au discutat diverse posibilități de colaborare în cadrul proiectului de universitate europeană CIVIS.
Ce este CIVIS?
Este vorba despre un nou consorțiu, format din 8 universități, coordonate de Aix-Marseille Université: Universitatea Națională din Atena, Universitatea Liberă din Bruxelles, Universitatea din București, Universitatea Autonomă din Madrid, Universitatea La Sapienza din Roma, Universitatea din Stockholm și Universitatea Eberhard Karls din Tübingen.
Obiectivul acestora este de a pune în practică împreună schimbări radicale în maniera de a preda, de a face cercetare și de a comunica la nivel academic, pentru a răspunde tendințelor actuale în evoluția circulației informațiilor, a societății și a pieței muncii în Europa. În atingerea acestui obiectiv accentul va fi pus pe noi pedagogii și pe crearea unor instrumente de lucru comune de tip „Open Education Ressources”.
Proiectul este în faza de evaluare la Comisia Europeană. Universitatea Aix-Marseille a decis să demareze unele activități încă de la începutul anului academic următor chiar și în lipsa finanțării europene.
Mai multe detalii: https://civis.eu/fr
Care va fi rolul Lectoratului de limba română în cadrul acestui proiect?
Lectorița de română a fost invitată la ședințele inițiale de proiect și a făcut o serie de propuneri de activități care vizează atât studenții la română, cât și pe cei de la alte departamente. Aceste propuneri se încadrează în capitolul „inovare pedagogică” din proiect și se vor concretiza în activități comune, față în față și la distanță, pentru studenții la „Limbi Moderne Aplicate” de la Aix și de la București, în colaborări cu lectoratele de limba română de la Université Libre de Bruxelles și Sapienza Università di Roma (acestea fac parte din consorțiu). Un exemplu este inițiativa Intertandem, care constă în organizarea de tandemuri lingvistice la distanță între studenții francezi care învață limba română și studenții români care studiază limba franceză.
Roxana-Magdalena Bârlea,
lector de limba română la Universitatea Aix-Marseille, Republica Franceză
Sursa: https://www.univ-amu.fr/system/files/2019-05/Lettre_AMU_72_mai_2019_Innovation_WEB.pdf

Standul LCCR organizat în cadrul evenimentului ,,Primavara românească" - Belgia
2019-04-13

Activitate culturală: Stereotipuri Franța – România, martie 2019 - Universitatea Aix-Marseille, Franța
2019-04-15 08:00 - 17:00 (Europe/Helsinki)
În luna martie 2019, Lectoratul de limba română de la Universitatea Aix-Marseille a organizat un proiect cultural complementar Sezonului Franța-România, în desfășurare în această perioadă.
Plecând de la sloganul sezonului, „Oubliez vos clichés / Uitați de clișee”, lectoratul a inițiat o serie cursuri-eveniment, care au avut loc la Aix-Marseille Université și la Universitatea Babeș Bolyai din Cluj-Napoca. Au fost implicați, de asemenea, și studenți de la Academia de Studii Economice din București. Activitățile didactice s-au axat pe prezentări și dezbateri cu studenții pe tema stereotipurilor (în principal, cele despre România și Franța).
Obiectivele generale ale proiectului au fost înțelegerea mecanismelor care stau la baza stereotipurilor și consolidarea competențelor interculturale ale participanților, în vederea depășirii clișeelor. Proiectul a vizat promovarea altfel a României în Franța și a Franței în România, sarcina finală fiind ca studenții să aleagă un aspect contemporan și mai puțin cunoscut despre țara lor și să îl prezinte grupului.
La cursurile-eveniment de la Aix-en-Provence, participanții au asistat la prezentări și au discutat cu colegii lor, susținând diverse puncte de vedere și punând întrebări. Aceste dezbateri au avut loc atât in praesentia, cu ocazia prezentărilor, cât și online, prin intermediul platformei de învățare a universității, ceea ce a permis studenților francezi și români să interacționeze la distanță.
Cursul-eveniment de la Cluj-Napoca a avut loc în cadrul unei mobilități a lectoriței la UBB, unde a avut ca misiune consolidarea acordurilor bilaterale, relansarea proiectelor comune și a schimburilor de studenți.
Acesta proiect a reprezentat faza-pilot a unei activități de mai mare amploare, care sperăm că se va dezvolta în anul academic următor.
Roxana Magdalena Bârlea
Lector de limba română la Universitatea Aix-Marseille, Republica Franceză

Ziua Europei, serbată la Aix-en-Provence 9 mai 2019
2019-05-09
Primăria din Aix-en-Provence, împreună cu Maison de l’Europe de Provence, serbează în fiecare an Ziua Europei prin organizarea unui târg în centrul orașului. Diverse organizații care reprezintă țările UE sunt invitate; fiecare ediție are și un oaspete de onoare, de obicei, țara care deține președinția Consiliului UE.
Ca și în anii trecuți, Lectoratul de română de la Universitatea din Aix-Marseille a dat curs acestei invitații și a contribuit, împreună cu o parte dintre studenți, la organizarea standului și a activităților culturale pregătite cu această ocazie, alături de asociațiile Amitié franco-roumaine, Casa românească, Horizons Roumanie, sub patronatul Consulatului României la Marsilia, în prezența Doamnei Consul General, I. Buje.
La stand au fost disponibile materiale despre România – cărți, albume, pliante etc. Organizatorii au răspuns întrebărilor vizitatorilor pe tot parcursul celor 8 ore, cât a durat târgul. Publicul este format din persoane care fie cunosc deja România și sunt interesați de anumite aspecte (turism, literatură română tradusă în franceză, istorie etc.) – iar în 2019 au fost mai mulți decât de obicei –, fie știu prea puține lucruri despre țara noastră și vin să se informeze. Cu această ocazie s-au stabilit și o serie de noi contacte, în vederea organizării de evenimente culturale pe viitor. Standul oferă o bună vizibilitate și Lectoratului, contribuind la recrutarea de studenți.
România fiind invitată de onoare anul acesta, evenimentele culturale au fost numeroase. Au fost prezentate mai multe momente artistice, cântece populare românești, interpretă D. Vesa, și dansuri tradiționale din diverse regiuni ale țării, asigurate de ansamblurile Mugurașul, din Craiova, și Vatra, din Torino, a căror participare a fost posibilă prin bunăvoința asociațiilor menționate mai sus.
În seara aceleiași zile, sala de protocol a primăriei din localitatea La Destrousse a găzduit și un spectacol intercultural româno-provensal, prezentat în franceză și în română de lectorița de la Universitatea Aix-Marseille. Aproximativ 100 de persoane au asistat la momente folclorice, dans și muzică, din România și din Provence. Ziua s-a terminat cu o degustare de specialități românești.
De remarcat excelenta colaborare a diverselor organizații, complementare ca statut, public-țintă și competențe, care reprezintă România în sudul Franței, precum și strânsa legătură pe care acestea o au cu Consulatul Bulgariei la Marsilia și cu Maison de l’Europe de Provence. Lectoratul de limba română are astfel ocazia de a se implica în activități diverse și și de a beneficia de o bună vizibilitate în regiune.

Participare la Forumul Limbilor Străine Marsilia, Franța 18 mai 2019
2019-05-18
Lectoratul de limba română de la Universitatea din Aix-Marseille a fost reprezentat la Forumul Limbilor Străine, organizat la Friche, Belle de Mai, Marsilia, Franța, pe data de 18 mai 2019.
Acesta este un eveniment anual la care sunt invitate organizații precum universități, școli de limbi străine, sindicate de traducători, asociații culturale etc.
Obiectivul principal al Forumului este facilitarea contactului dintre acești profesioniști și publicul larg. Vizitatorii pot găsi aici oferte educaționale, informații despre diverse limbi de pe glob, adrese de cluburi de conversație etc. Ei pot, de asemenea, să asiste la conferințe și ateliere, să cumpere cărți traduse din și în diferite limbi sau să asiste la scurte momente artistice.
România este invitată și participă de doi ani la acest eveniment, Lectoratul de la Aix-en-Provence având un rol-cheie în organizarea și animarea standului dedicat limbii române. Lectorița a pregătit pentru fiecare ediție materiale de informare și promovare, jocuri, o selecție de volume, liste bibliografice etc. Studenții la limba română au fost, la rândul lor, implicați în redactarea unor documente pentru stand.
Anul acesta, cu ocazia Forumului, Lectoratul a stabilit o serie de contacte, cele mai interesante fiind cu o librărie din Marsilia care organizează un club de lectură, care ne-a lansat invitația de a prezenta două traduceri recente din română în franceză și cu o asociație armeniană, pentru o eventuală conferință la universitate, despre aromână.
Forumul Limbilor Străine de la Marsilia este o ocazie în plus de a vorbi despre România în sudul Franței și de a ajunge la un public inaccesibil dacă ne-am limita strict la mediul universitar.

Literatura română contemporană și modele literare românești în Republica Turcia Atelier de lecturǎ ȋn limba românǎ – ediţia a II-a 28 mai 2019
2019-05-28
Vineri, 28 mai 2019, la Universitatea dİn Ankara a avut loc cea de-a doua ediție a unui eveniment special dedicat promovării limbii și literaturii române, cu titlul „Literatura română contemporană și modele literare românești în Republica Turcia”. Evenimentul a fost organizat de lectoratul Institutului Limbii Române din București din cadrul Facultății de Limbi, Istorie și Geografie a Universității Ankara, în colaborare cu Institutul Cultural Român “Dimitrie Cantemir” din Istanbul și Ambasada României în Republica Turcia, sub forma unui atelier de lectură din operele unor scriitori români traduși în limba turcă. Selecţia de texte pentru această ediţie a programului de promovare a literaturii române contemporane a inclus o serie de autori cunoscuți: Doina Ruști, Adina Popescu, Cristian Fulaș, Simona Antonescu, Adina Rosetti și Paul Țanicui.
Atelierul a fost moderat de lectorul de limba română de la Universitatea Ankara, Alina Iftime, în prezența cadrelor didactice, studenților și a altor categorii de public interesat. Invitații de onoare au fost: decanul Facultății de Limbi, Istorie și Georgrafie, E.S. domnul Gabriel Șopandă, ambasadorul României în Republica Turcia, Prof. dr. Nevin Özkan, directoarea Departamentului de Limbă Italiană, Şeila Çelik, coordonatorul proiectelor Institutului Cultural Român “Dimitrie Cantemir” din Istanbul, Bahadır Necat, autorul Cursului de limba românǎ pentru vorbitorii de limbǎ turcǎ,
Proiectul se înscrie în seria de evenimente dedicate promovării literaturii române, iar scopul principal al organizării îl constituie relevarea perspectivei studenților turci asupra literaturii române contemporane prin lectura unor fragmente din opere literare românești traduse în limba turcă și dezbateri pe text. Pe lângă componenta educativă de dezvoltare a competențelor de comunicare în limba română, un alt aspect important este promovarea dialogului intercultural prin intermediul lecturii și cu implicarea personalităților din mediul diplomatic și academic.
Fragmentele alese fac parte din diverse opere traduse la workshopul organizat de Institutul Cultural Român „Dimitrie Cantemir” din Istanbul și publicate în broșura „Autori români contemporani în cadrul Atelierului de traduceri literare din Istanbul”, vol. III, din 2018. După o succintă prezentare a câtorva scriitori români și a textelor acestora traduse în limba turcă, studenții turci au citit o serie de texte, atât în limba română, cât și în limba turcă, pasaje selecționate din cărțile: „Manuscrisul fanariot” (Doina Ruști), „O istorie secretă a Țării Vampirilor” (Adina Popescu), „Fâșii de rușine” (Cristian Fulaș), „Fotograful Curții Regale” (Simona Antonescu), „Domnișoara Poimâine și joaca de-a Timpul” (Adina Rosetti) și „Quimera” (Paul Țanicui).
La finalul atelierului, fiecare student participant a primit, din partea ICR Istanbul, câte un exemplar din cel de-al III-lea volum al broșurii „Autori români contemporani în cadrul Atelierului de traduceri literare din Istanbul”.
Alina IFTIME,
lector de limba română la Universitatea Ankara

”Swedish Journal of Romanian Studies” vă invită să trimiteți articole pentru publicare în Vol. 3, nr. 1/2020.
2019-08-26
“Swedish Journal of Romanian Studies” (Centre for Languages and Literature, Lund University) / Centrul de cercetare al imaginarului “Speculum”, Universitatea „1 Decembrie 1918” Alba Iulia, ISSN 2003-0924, indexat în Scopus, Erih Plus, CEEOL, MLA Directory of Periodicals și Cosmos, cu DOI atribuit, publică studii despre limba română, literatură, film, studii de traduceri, precum și lucrări în aceste domenii.
Jurnalul acceptã articole care se concentrează asupra studiilor de caz, precum și asupra aspectelor metodologice și/sau teoretice. Revista acceptă lucrări scrise în limbile română sau engleză, precum și în franceză, spaniolã și italiană.

Manuscrisele nu trebuie să fi fost publicate anterior sau în prezent trimise spre publicare în altă parte. Evaluarea lucrărilor se va face cu privire la: relevanța subiectului pentru domeniul cercetării, originalitatea ideilor, metodologia și organizarea structurală și claritatea.
Date importante:
Prezentarea manuscrisului: 31 decembrie 2019;
Rezultatul procesului de revizuire: 1 martie 2020;
Prezentarea manuscrisului revizuit (dacă este necesar): 15 aprilie 2020;
Notificarea acceptării / respingerii manuscrisului: 31 mai 2020;
Publicarea jurnalului: 1 iulie 2020.
https://journals.lub.lu.se/sjrs/announcement/view/75

Felix-Narcis Nicolau
Lector de limba română la Universitatea din Lund, Regatul Suediei

Lectoratul de limba română de la Universitatea din Aix-Marseille, Franța, în vizită de studii la Paris.
2019-12-23 - 2019-12-24
O parte dintre studenții înscriși la cursurile din cadrul Lectoratului de limbă, cultură și civilizație română de la Universitatea Aix-Marseille, Franța, împreună cu lectorul I.L.R., Roxana Bârlea, au participat la o vizită de studii la Paris, în luna noiembrie 2019. Această activitate culturală a fost posibilă grație unui proiect pedagogic finanțat de Facultatea de Arte, Litere, Limbi Străine și Științe Umane, pe care Departamentul de lingvistică romanică și română l-a pregătit timp de 12 luni.
Studenților de la Aix-en-Provence li s-au alăturat colegi de la Lectoratul de română de la Universitatea Paris III – Sorbonne Nouvelle, împreună cu lectorul I.L.R., Andreea Teletin, precum și studenți și profesori de la secția de română de la INALCO Paris.
Vizita de studii a avut loc în zilele de 23 și 24 noiembrie, pe durata cărora participanții au asistat la piesa „Cântăreața cheală”, la Théâtre de la Huchette, s-au implicat în activități didactice la Atelierul lui Brâncuși și au luat prânzul la restaurantul „Bucovina”. Un alt moment forte a fost turul ghidat, intitulat „Parisul românilor”, cu ajutorul aplicației de telefon mobil CelebRO, care se bazează pe două volume apărute în Franța: Roumanie, capitale Paris, de Jean-Yves Conrad, 2003, Editions Oxus, și Roumains de Paris, de Louis Monier și Nicolescu Besarab, 2017, Michel de Maule Editions. Turul a fost comentat de Maria Smaranda, inițiatoarea proiectului de aplicație mobilă.
Această vizită a fost pregătită de lectorul I.L.R., Roxana Bârlea, în lunile octombrie și noiembrie. Astfel, studenții au asistat la două cursuri, unul despre Constantin Brâncuși și celălalt despre Eugen Ionescu, au avut de redactat proiecte de seminar legate de aceste două teme și au primit sarcini individuale de realizat în timpul voiajului. Pe durata celor două zile la Paris, studenții au făcut fotografii ale unor locuri reprezentative din Paris despre care învățaseră în clasă, au pus întrebări ghidului și profesorilor care i-au însoțit și au interacționat cu participanții de la celelalte instituții. La întoarcerea din călătoria de studii, studenții au completat un raport online, care va fi transformat în material didactic pentru cursul de „Cultură română” din anii următori, servind astfel și generațiilor viitoare de studenți.

http://www.ilr.ro/wp-content/uploads/2020/02/Lectoratul-de-limba-română-de-la-Aix-Marseille-în-vizită-de-studii-la-Paris.mp4

Din Iași, la Comrat: Profesorul care îi învață limba română pe găgăuzii din R. Moldova
2020-01-09
Carmen Dimitriu, unul dintre cei mai apreciați profesori de Limba și literatura română din România, cu o vastă experiență la catedră și cu pregătire profesională atât în țară, cât și în străinătate, din anul 2018 este lector la Universitatea de Stat din orașul Comrat aflat în Regiunea Autonomă Găgăuzia din Republica Moldova.
https://www.timpul.md/articol/-din-iai-la-comrat-profesorul-care-ii-invaa-limba-romana-pe-gagauzii-din-r–moldova-150524.html

Centrul de Cultură şi Ştiinţă al României la Tunis și Lectoratul de limba română își încep activitatea în Tunisia
2020-01-17
În marja evenimentelor prilejuite de Ziua Culturii Naționale, la data de 16 ianuarie a avut loc la Tunis operaționalizarea Centrului de Cultură şi Ştiinţă al României la Tunis și deschiderea oficială a cursurilor de limba română desfășurate cu sprijinul Institutul Limbii Române, aflat în subordinea Ministerului Educației Naționale din România. La eveniment au participat Dan Stoenescu, ambasadorul României în Republica Tunisiană, Imed Ben Ammar directorul Institutului Bourguiba de Limbi Moderne, corpul profesoral, diplomați, membri ai comunității românești și studenți ai universității Tunis Al Manar.
Noul lectorat de limbă română de la Tunis, lansat în anul universitar 2019-2020, este parte a rețelei de 54 de lectorate, existente deja în lume. Momentan sunt înscriși la cursurile de limba română un număr de 20 de studenți ai Universității Tunis Al Manar. Lector de limba română la Tunis este doamna conf. univ. dr. Florica Lia Faur, cunoscută în lumea academică și culturală, prin implicarea în proiecte educaționale (inclusiv parteneriate cu mediul preuniversitar), colaborări la proiecte de cercetare, scriitoare, organizatoare a festivalului „Zile și Seri de Literatură Doinaș-SAD”, precum și a unor numeroase întâlniri și dezbateri literare cu scriitori contemporani, istorici sau oameni de cultură români.
Protocolul de colaborare în Tunis a fost încheiat între Institutul Limbii Române din București și Universitatea Tunis Al Manar, prin Institutul Bourguiba de Limbi Moderne, în cadrul căruia au loc cursurile de limbă română, alături de arabă modernă standard, dialectul tunisian, germană, engleză, chineză, coreeană, spaniolă, italiană, japoneză, portugheză, rusă și turcă. Universitatea Tunis Al Manar (UTM) este cea mai importantă instituție publică de învățământ, creată în 1987. UTM are peste 35.000 de studenți și aproape 3.200 de profesori și cercetători. Institutul Bourguiba de Limbi Moderne a fost creat prin decret prezidențial în anul 1962 și este o instituție din cadrul Universității Tunis Al Manar.

1 Decembrie - Ziua Națională a României. Concurs de desene
2020-12-01
Categoria de vâsrta 3 – 6 ani
Locul I – „1918 – România Mare”
Locul II – „România Țara Mea”
Locul III – „Portul Național”
Locul IV (mențiune specială) – „Plaiul Mioritic”

Categoria de vâsrta 7 – 9 ani
Locul I – „Hora Unirii”
Locul II – „Noi suntem Români”

Locul III – „România Mea”Locul IV (mențiune specială) – „Castelul Corvinilor”
Categoria de vâsrta 10 – 12 ani
Locul I – „Hora Unirii”
Locul II – „Burebista”

Locul III – „Portul Național”

Locul IV (mențiune specială) – „Iubita mea Țară!”
